ରସିକିଆ କୃଷ୍ଣ ସାର୍ଙ୍କ ସବୁ ଲୀଳା ସରିଯାଇଛି । ଧରାପଡିଛି ରୋମିଓ ଶିକ୍ଷକଙ୍କ ଧୁରନ୍ଦର ଚାଲ୍ । ପ୍ରେମ ଜାଲରେ ଫଶାଇ ଚାରି ଜଣଙ୍କୁ ବିବାହ କରିଥିଲେ ଶିକ୍ଷକ ଜଣକ। ହେଲେ ହେଲେ ଚୋର ଘର ସବୁ ଦିନେ ଅନ୍ଧାର ରୁହେନି।
ଅଭିଯୋଗ ଅନୁସାରେ, କଟକ ଜିଲ୍ଲା ଗୋପିନାଥପୁର ହାଇସ୍କୁଲରେ ଡ୍ରଇଂ(କଳା) ଶିକ୍ଷକ ଭାବେ କାର୍ଯ୍ୟରତ କୃଷ୍ଣ ଚନ୍ଦ୍ର ନାୟକ ମିଛ କଥା କହି ଚାରି ଚାରି ଜଣଙ୍କୁ ବିବାହ କରିଛନ୍ତି। ୨୦୦୧ ମସିହାରେ ପ୍ରଥମେ କୃଷ୍ଣଚନ୍ଦ୍ର ରାଉସାପାଟଣାର ଶିଳ୍ପିକା ଦାସଙ୍କୁ ପ୍ରେମ ବିବାହ କରିଥିଲେ। ପ୍ରାୟ ଏକ ବର୍ଷ ପର୍ଯ୍ୟନ୍ତ ସବୁକିଛି ଠିକଠାକ୍ ଚାଲିବା ପରେ ବିଭିନ୍ନ ବାହାନା କରି ତାଙ୍କୁ ଦୂରେଇ ଦେଇଥିଲେ କୃଷ୍ଣଚନ୍ଦ୍ର । ବିଭିନ୍ନ ବାହାନା କରି ଘରକୁ ଆସିନଥିଲେ। ତେବେ ଖୋଜ ଖବର ନେବା ପରେ କୃଷ୍ଣ ସାଇଲୋ ଗୋବିନ୍ଦପୁରର ନର୍ସ ଭାବେ କାମ କରୁଥିବା ସ୍ବର୍ଣ୍ଣଲତା ଜେନାଙ୍କୁ ମଧ୍ୟ ବୈଦିକ ରୀତିନୀତିରେ ବିବାହ କରିଥିବା ଖବର ପାଇଥିଲେ ଶିଳ୍ପିକାଙ୍କ ପରିବାର ଲୋକେ। ୩-୪ ବର୍ଷ ରହିବା ପରେ ତାଙ୍କୁ ମଧ୍ୟ ବିଭିନ ବାହାନା କରି ଦୂରେଇ ଦେଇଥିଲେ । ଉଭୟ ପରିବାର ଠାରୁ କୃଷ୍ଣଚନ୍ଦ୍ର ଯୌତୁକ, ସୁନା, ଟଙ୍କା, ଗାଡ଼ି ଆସବାବପତ୍ର ନେଇଥିଲେ । ସ୍ବର୍ଣ୍ଣଲତାଙ୍କୁ ବିବାହ ହେବାର ମାତ୍ର ଦୁଇ ବର୍ଷ ଭିତରେ ପାଗା ଗୋପିନାଥପୁର ନିକଟରେ ଅନ୍ୟ ଜଣେ ଝିଅଙ୍କୁ ସେ ବାହା ହୋଇଗଲେ। ଏହିପରି କୃଷ୍ଣ ସାର ଲକ୍ଡାଉନ୍ ବେଳେ ତୃତୀୟ ଓ ଚତୁର୍ଥ ବିବାହ କରିଥିବା ଜାଣିବାକୁ ପାଇଥିଲେ ଏହି ଦୁଇ ପତ୍ନୀ । ଆଜି ମହିଳା ଥାନାର ଦ୍ୱାରସ୍ତ ହୋଇ ଏମାନେ ନ୍ୟାୟ ପ୍ରଦାନ ପାଇଁ ଅନୁରୋଧ କରିଥିଲେ ।
ଶେଷରେ ଦୁଇ ମହିଳାଙ୍କ ଅଭିଯୋଗ ଆଧାରରେ କୃଷ୍ଣଚନ୍ଦ୍ରଙ୍କୁ ପୋଲିସ ଗୋପିନାଥପୁର ହାଇସ୍କୁଲରୁ ଗିରଫ କରିଛି। କୃଷ୍ଣଚନ୍ଦ୍ର ଜଣେ ଖୁବ୍ ଭଲ କଳା ଶିକ୍ଷକ। ଆଉ ସେହି କଳାକୁ ବ୍ୟବହାର କରି କୃଷ୍ଣ ଅନେକ ଯୁବତୀଙ୍କୁ ନିଜ ଫାଶରେ ଫଶାଇଥିବା ପତ୍ନୀ ମାନେ କହିଛନ୍ତି। ପୋଲିସ ଗିରଫ କରି କୋର୍ଟ ଚାଲାଣ କରିଛି ।
